Coba jelasin Permainan dari Minecraft dalam bahasa melayu dong

Minecraft ialah permainan kotak pasir 3D yang tidak mempunyai tujuan khusus untuk dicapai yang membenarkan pemain untuk memilih cara bermain permainan. Namun, terdapat sebuah sistem pencapaian, dikenali sebagai "kemajuan" dalam edisi Java permainan itu. Permainan biasanya berada dalam perspektif orang pertama tetapi pemain mempunyai pilihan untuk menggunakan perspektif orang ketiga. Dunia permainan terdiri daripada objek 3D yang kasar - terutamanya kubus dan cecair, dan biasanya dipanggil "blok" - menggambarkan pelbagai bahan, seperti tanah, batu, bijih, batang pokok, air dan lava. Cara mainan asas diasaskan atas pengambilan dan penempatan objek-objek tersebut. Blok ini disusun dalam sebuah grid 3D manakala pemain dapat bergerak bebas di seluruh dunia. Pemain boleh "menggali" blok dan kemudian meletakkannya di tempat lain untuk membolehkan mereka membina benda. Ramai pengulas telah mengatakan sistem fizik permainan itu tidak realistik; cecair mengalir secara berterusan untuk jarak mendatar terhad dari blok sumber yang boleh dibuang dengan meletakkan blok padat di tempatnya atau dengan mengisikannya ke dalam baldi. Permainan ini juga mengandungi sebuah bahan yang dikenali sebagai redstone, yang dapat digunakan untuk membuat peranti mekanik primitif, litar elektrik dan gerbang logik yang membenarkan pembinaan pelbagai sistem yang rumit.

Dunia permainan ini dilihat sebagai tidak terhingga dan dihasilkan secara bertatacara apabila pemain mengembarakannya dengan menggunakan rencana peta yang diperoleh daripada jam sistem pada saat penciptaan dunia (atau ditentukan secara manual oleh pemain). Terdapat batasan bagi pergerakan menegak namun Minecraft membenarkan dunia permainan yang sangat besar yang tak terhingga untuk dihasilkan pada satah mendatar. Oleh kerana masalah teknikal ketika lokasi yang sangat jauh tersampai, ada penyekat yang menghalang pemain daripada melintasi lokasi yang melebihi 30,000,000 blok dari pusat dunia. Permainan ini membuat mekanik ini dengan memisahkan data dunia menjadi bahagian yang lebih kecil yang dipanggil "cebisan" yang hanya dicipta atau dimuat ketika pemain berada berdekatan. Dunia terbahagi kepada pelbagai biom, seperti padang pasir, hutan tebal dan medan bersalji; rupa bumi merangkumi dataran, gunung-ganang, hutan, gua, dan pelbagai jasad air/lava. Sistem masa dalam permainan mengikuti sebuah kitaran siang dan malam dan satu kitaran penuh berlangsung selama 20 minit masa sebenar.

Apabila memulakan sebuah dunia baru, pemain mesti memilih satu daripada lima mod permainan serta satu daripada empat tahap permainan, bermula dengan aman sehingga tegar. Meningkatkan kesukaran permainan menyebabkan pemain mengambil kecederaan yang lebih parah daripada mob dan juga mempunyai kesan khas tahap permain tertentu yang lain. Sebagai contoh, tahap aman mencegah mob bermusuhan daripada dihidupkan dan tahap tegar membolehkan pemain mati kelaparan jika barisan kelaparan mereka habis. Setelah dipilih, tahap permainan dapat diubah tetapi ragam permainan terkunci dan hanya dapat diubah dengan pintasan.

Pemain baru mempunyai kulit watak biasa yang dipilih secara rawak iaitu Steve atau Alex, tetapi pilihan untuk membuat kulit tersendiri telah disediakan pada tahun 2010. Pemain berjumpa pelbagai watak bukan pemain yang dikenali sebagai mob, seperti binatang, penduduk kampung, dan makhluk-makhluk bermusuhan. Mob pasif, seperti lembu, babi dan ayam, boleh diburu untuk mendapat makanan dan bahan penciptaan. Mereka dijelmakan ketika waktu siang, sementara mob bermusuhan — termasuk labah-labah besar, kerangka, dan zombi — dijelmakan ketika waktu malam atau di tempat yang gelap seperti gua. Beberapa mob bermusuhan, seperti zombi, kerangka dan terlemas (versi zombi bawah air) terbakar di bawah cahaya matahari jika mereka tidak memakai pelindung kepala. Makhluk istimewa lain yang dimiliki Minecraft termasuk "creeper" (sebuah makhluk yang mampu meletup yang menyelinap pemain) dan enderman (sebuah makhluk yang mempunyai kemampuan untuk merentas jarak serta mengambil dan meletakkan blok). Terdapat juga varian mob yang dihidupkan dalam keadaan yang berlainan; sebagai contoh, zombi mempunyai varian husk yang dijelmakan di padang pasir.

Minecraft mempunyai dua dimensi alternatif selain dunia luar (dunia utama): Nether dan  End. Nether merupakan sebuah dimensi seiras neraka yang boleh dimasukki melalui portal yang dibina oleh pemain; ia mengandungi pelbagai sumber bahan yang unik dan dapat digunakan untuk menempuh jarak yang jauh di dunia luar, kerana setiap blok yang dilalui di Nether bersamaan dengan 8 blok dilalui di dunia luar. Pemain boleh mencipta sebuah mob bos pilihan yang dipanggil Wither daripada bahan yang terdapat di Nether. End merupakan dunia tandus yang terdiri daripada pelbagai pulau terapung. Seekor bos naga dipanggil Naga Ender tinggal di pulau utama. Membunuh naga tersebut memberi capaian ke sebuah portal keluar yang setelah dimasuki memainkan kredit akhir permainan dan puisi yang ditulis oleh novelis dari Ireland iaitu Julian Gough. Pemain kemudian diteleport ke titik kehidupan semula mereka dan boleh meneruskan permainan selama-lamanya.